**ПРИЛОГ 1**

**ПРОГРАМ EU EXCHANGE 6**

* **Повећање кредибилитета планирања, програмског буџетирања и контроле извршења јавних расхода на локалном нивоу у Србији -**

**СМЕРНИЦЕ**

**локалним самоуправама за подношење пријава по јавном Позиву:**

* **за конкурс за пружање стручне подршке за успостављање/унапређење система финансијског управљања и контроле**
* **за конкурс за пружање стручне подршке за успостављање/унапређење функције интерне ревизије**

**Рок за достављање пријава: 10. март 2023. године**

**Садржај:**

[1. УВОД 2](#_Toc126688045)

[2. ЈАВНИ ПОЗИВ ЗА ЛОКАЛНЕ САМОУПРАВЕ И ВРСТЕ ПОДРШКЕ 6](#_Toc126688046)

[2.1. Стручна подршка ЛС за увођење односно унапређење система финансијског управљања и контроле (ФУК) 7](#_Toc126688047)

[2.2. Стручна подршка ЛС за увођење односно унапређење функције интерне ревизије (ИР) 9](#_Toc126688048)

[3. ПРАВИЛА КОНКУРСА 10](#_Toc126688049)

[3.1. Критеријуми за конкурисање 10](#_Toc126688050)

[3.2. Како конкурисати и процедуре које треба испоштовати 11](#_Toc126688051)

[3.3. Где и како послати конкурсну документацију? 12](#_Toc126688052)

[3.4. Рок за достављање пријаве 13](#_Toc126688053)

[3.5. Додатне информације 13](#_Toc126688054)

[3.6. Процес евалуације и селекције пријава 13](#_Toc126688055)

[3.7. Оквирни календар 20](#_Toc126688056)

[4. ЛИСТА ОБАВЕЗНИХ ПРАТЕЋИХ ДОКУМЕНАТА КОЈА СЕ ДОСТАВЉАЈУ НА НОСАЧУ ПОДАТАКА УСБ-У 21](#_Toc126688057)

# УВОД

Програм EU Exchange 6 –„Повећање кредибилитета планирања, програмског буџетирања и контроле извршења јавних расхода на локалном нивоу у Србији“ – финансира Европска унија (ЕУ) у оквиру националног Програма ИПА 2019 и спроводи се у режиму директног управљања, што значи да Делегација ЕУ у Србији има најзначајнија управљачка овлашћења. Кључне ресорно надлежне институције на националном нивоу јесу Министарство финансија и Републички секретаријат за јавне политике, уз Министарство државне управе и локалне самоуправе и Министарство за европске интеграције. Као и у претходним фазама Програма Exchange, Стална конференција градова и општина (СКГО) има улогу имплементационог партнера и непосредне одговорности у погледу реализације планираних програмских активности.

Укупна вредност Програма је 2 милиона евра (донација ЕУ), а предвиђено трајање је три године, од септембра 2021. до септембра 2024. године. Општи циљ Програма EU Exchange 6 је „да допринесе успостављању система локалне самоуправе који омогућава ефикасно и одрживо остваривање права грађана на локалну самоуправу“[[1]](#footnote-2) .

На нивоу посебних циљева, Програм подржава администрацију локалних самоуправа (ЛС) у остваривању конкретних унапређења процеса планирања и финансијског управљања на локалном нивоу у Србији, надовезујући се на резултате претходних фаза подршке ЛС, кроз реализацију следеће три компоненте:

1. компонента: Подршка ЛС у припреми и реализацији Планова развоја и Средњорочних планова у складу са програмским буџетом;
2. компонента: Унапређење капацитета ЛС за капитално буџетирање и транспарентно управљање буџетом;
3. компонента: Боља примена интерне финансијске контроле у јавном сектору (ИФКЈ) у пословању ЛС и повезивање са локалним планским и буџетским оквирима.

У оквиру Програма, наставља се вишегодишњи рад са ЛС на унапређивању процеса локалног планирања и реалистичног финансирања приоритета. Програм је фокусиран на пружање стручне подршке ЛС за правилну и свеобухватну примену развојног и средњорочног планирања, капиталног буџетирања и транспарентног управљања буџетом, и финансијског управљања и контроле (ФУК) и интерне ревизије (ИР). Конципиран је тако да обухвати суштински повезане области чији елементи почињу са развојним планирањем ЛС и настављају се са средњорочним планирањем, програмским и капиталним буџетирањем и буџетском транспарентношћу, а заокружују се интерном финансијском контролом и одговорношћу у јавном сектору.

У погледу свих компоненти, део активности Програма дизајниран је тако да обухвата све локалне самоуправе у Србији кроз изградњу капацитета, реализацију акредитованих обука, умрежавање и континуирану саветодавну подршку, док је директна помоћ предвиђена за ограничен број градова и општина изабраних по конкурсима за конкретну подршку[[2]](#footnote-3).

**Смернице које су пред Вама, односе се на позив за одабир локалних самоуправа (планирано 10 ЛС) којима ће бити додељена директна стручна подршка за теме из обухвата треће компоненте Програма EU Exchange 6[[3]](#footnote-4)**.

*Контекст подршке*

У оквиру процеса реформе јавне управе (РЈУ) на свим нивоима у Републици Србији, и усклађивања са европским принципима јавне управе, унапређење интерне финансијске контроле у јавном сектору (ИФКЈ) чини интегрални део општег стратешког приступа РЈУ и предмет је разраде кроз посебне документе јавних политика, затим кроз системске законе, подзаконске акте који се односе на ФУК и ИР, методологије и смернице (усклађене посебно са захтевима преговарачког поглавља 32 за финансијски надзор). У том смислу, ИФКЈ обухвата међународно признате стандарде и добру праксу ЕУ у погледу интерне контроле у целом јавном сектору, а њени ефекти и значај огледају се у успешнијем и одговорнијем коришћењу јавних средстава. У јавни сектор Републике Србије, ИФКЈ је уведена кроз Закон о буџетском систему (ЗоБС) 2009. године. У актуелном планском оквиру, ИФКЈ чини посебан стуб Програма реформе управљања јавним финансијама (ПРУЈФ) 2021-2025[[4]](#footnote-5), и уклопљена је у посебан циљ Програма за реформу система локалне самоуправе (ПРЛС) 2021-2025[[5]](#footnote-6). Сходно ЗоБС (члан 80.), ИФКЈ чине: ФУК, ИР и хармонизација и координација ФУК и ИР коју обавља Централна јединица за хармонизацију (ЦЈХ) при Министарству финансија. ФУК и ИР интегришу се у свеукупни систем управљања, ради обезбеђивања вредности за новац грађанима Републике Србије на ефективан, ефикасан и економичан начин, преношењем циљева националних политика у циљеве институција јавног сектора, и ради ефикасније процене ризика у односу на дефинисане циљеве и успостављање одговарајућих контрола.

Када је реч о **финансијском управљању и контроли**, обавеза корисника јавних средстава (КЈС) да успоставе ФУК пописана је чланом 81. ЗоБС и предвиђено је да се ФУК спроводи политикама, процедурама и активностима које треба да обезбеде разумно уверавање да ће постављени циљеви бити остварени. Доследност ка оваквом жељеном исходу, на нивоу сваког КЈС обезбеђује се кроз: пословање у складу са прописима, унутрашњим актима и уговорима; реалност и интегритет финансијских и пословних извештаја; економично, ефикасно и ефективно коришћење средстава; као и заштиту средстава и података (информација). Конкретан обухват ФУК дефинисан је кроз 5 елемената: контролно окружење; управљање ризицима; контролне активности; информисање и комуникације; праћење и процена система. При томе, ФУК се организује као систем процедура и одговорности свих лица у организацији, док је за успостављање, одржавање и редовно ажурирање система ФУК, одговоран руководилац КЈС (или лице које он овласти). О адекватности и функционисању система ФУК подносе се годишњи извештаји Министарству финансије - ЦЈХ, до 31. марта текуће године (за претходну годину), на прописан начин (кроз одговарајуће обрасце и коришћењем апликације за извештавање). Заједнички критеријуми, методологија и стандарди за успостављање, функционисање и извештавање о систему ФУК, прописани су посебним Правилником[[6]](#footnote-7) (Правилник о ФУК).

**Интерна ревизија** је функција/активност која пружа независно, објективно уверавање и саветодавна активност, са сврхом да допринесе унапређењу пословања организације и помаже организацији да оствари своје циљеве, тако што систематично и дисциплиновано процењује и вреднује управљање ризицима, контроле и управљање организацијом. Обавеза успостављања ИР код КЈС прописана је чланом 82. ЗоБС, и предвиђена је одговорност руководиоца КЈС да обезбеди услове за адекватно функционисање ИР, као и непосредна одговорност ИР руководиоцу и њена функционална независност. Будући да је организационо независна од делатности коју ревидира, ИР није део ни једног пословног процеса, односно организационог дела организације. Уверавање о адекватности и функционисању постојећих процеса управљања ризиком, контроле и управљања, ИР обезбеђује на основу објективног прегледа доказа. Када је реч о саветодавним услугама које пружа ИР, Закон прецизира да се оне састоје од савета, смерница, обуке, помоћи или других услуга у циљу повећања вредности и побољшања наведених процеса. За разлику од система ФУК који почива на одговорности свих запослених (по принципу “сви су укључени”), интерну ревизију обављају интерни ревизори који примењују међународне стандарде ИР, етички кодекс ИР и принципе објективности, компетентности и интегритета и обавезни су да чувају тајност службених и пословних података. Као и у случају ФУК, руководилац КЈС извештава Министарство финансија о функционисању система ИР на прописани начин (до 31. марта текуће за претходну годину). Заједнички критеријуми за организовање и стандарди и методолошка упутства за поступање и извештавање ИР, као и послови ИР у јавном сектору, ближе су уређени посебним Правилником (Правилник о ИР)[[7]](#footnote-8).

Годишњи извештаји Европске комисије о напретку, углавном констатују умерену припремљеност и одређени/добар напредак Републике Србије у оквиру поглавља 32, уз потребу да се на свим нивоима управе унапреди примена стандарда интерне контроле и управљање ризицима[[8]](#footnote-9). Детаљно праћење стања у области ИФКЈ обавља ЦЈХ и представља кроз годишњи Консолидовани извештај, указујући на позитивне стране и евентуалне недостатке система, уз навођење препорука за његов даљи развој и унапређење[[9]](#footnote-10). Када је реч о систему ФУК, у извештају се констатује да су неопходна додатна и константна унапређења у свим организацијама јавног сектора, а посебно када су у питању поједини КЈС на локалном нивоу. Недостатак знања и вештина руководилаца и запослених идентификован је као кључна препрека у процесу успостављања и развоја система ФУК. Општи закључак у вези са успостављањем ИР је да је у оквиру постојећих могућности, бројност успостављених ИР задовољавајући, али и даље недовољан, пре свега због недовољног броја запослених који раде на пословима ИР као и потребе да се унапреди свест руководилаца о значају и користима које могу имати од функције ИР. Као део стратешког одговора посебно у погледу стања на локалном нивоу, ПРЛС (комплементарно са ПРУЈФ) предвиђа да је уз општије интервенције у циљу подизања капацитета ЛС за ФУК и ИР, потребно осигурати и непосредније усмеравање и директан рад са ЛС на унапређењу координације и документационе основе и механизама у систему ФУК, као и јачање капацитета за квалитетније обављање функције ИР. У реализацији подршке, важно је препознати и одређене специфичности у контексту градова и општина, попут препорученог приступа да се у процесу унапређења система ФУК и раду са директним буџетским корисницима (ДБК) осигура и укључивање индиректних буџетских корисника (ИБК) из њихове надлежности, док у домену ИР посебно треба имати у виду да (сходно Правилнику о ИР) ИР успостављена на нивоу ЛС као непосредно одговорна руководиоцу ЛС (градоначелнику/председника општине) обавља послове ИР и код ИБК (и осталих КЈС на нивоу ЛС) уколико код њих ИР није засебно успостављена (што је неретко случај имајући у виду лимитиране капацитете ЛС).

|  |
| --- |
| Сходно планском оквиру и постојећим потребама, будући да за успостављање адекватног система ФУК и функционалне ИР и даље постоји простор за интензиван рад на побољшању стања у локалним самоуправама у Србији, у оквиру Програма EU Exchange 6 предвиђена је директна стручна подршка за 10 ЛС (5 ЛС по тематском конкурсу). У том смислу, ове смернице односе се управо на јавни позив који обухвата два конкурса – у домену ФУК и ИР респективно - за избор корисничких ЛС за пружање/доделу стручне подршке. У складу са својим потребама и приоритетима, локалне самоуправе могу поднети пријаве за један или оба конкурса обухваћених позивом.  Стручна подршка у оквиру предметних конкурса, односи се на реализацију активности намењених да помогну корисницима вођењем кроз процес, изградњом капацитета и пружањем одговарајуће експертизе за организациону консолидацију и формирање/унапређење документационог оквира за функционисање ФУК и ИР. Важно је напоменути да ова подршка ЛС не представља финансијску, већ директну стручну/експертску помоћ у областима на које се конкурси односе. Подразумева директан ангажман стручњака за рад са ЛС кроз координацију од стране СКГО у сарадњи са ЦЈХ.  Подршка ЛС је предвиђена у складу са принципима и стандардима ФУК и ИР разрађеним кроз домаћи регулаторни оквир, и на основу приступа, методолошких упутстава и смерница, приручника и модела које објављује ЦЈХ, те праћењем добрих пракси и формираних база знања[[10]](#footnote-11). Имплементација се заснива на приступу који је вођен конкретно дефинисаним потребама за унапређењем капацитета у ЛС. Флексибилна природа подршке омогућава прилагођавање посебностима односно потребама појединачног града/општине, у задатим општим оквирима. Крајњи корисник (корисничка ЛС) је директно укључен у дефинисање и имплементацију подршке.  За све потенцијалне кориснике важи да ће пријаве бити оцењиване са становишта квалитета описа и информација датих у пријавном формулару и узимајући у обзир аргументовану потребу за подршком и исказану спремност за ангажовање локалних ресурса у циљу постизања очекиваних резултата. Постојање минимума организационих/кадровских капацитета у ЛС је нужан предуслов за одобравање и пружање подршке и испуњеност тог дела критеријума ће бити посебно пажљиво разматрана.  Концепт конкурса је такав да се охрабрују за пријаву посебно оне ЛС које још увек нису довољно узнапредовале у домену ФУК и/или ИР, и нису имале прилику да буду кориснице стручне подршке у значајнијем обиму, било да се налазе у почетној фази и очекују подршку за успостављање или им је потребна подршка за даљи развој и унапређење започетих процеса. У једнакој мери су добродошле и пријаве свих осталих заинтересованих ЛС под условом да у тренутку конкурисања нису кориснице подршке додељене из средстава ЕУ или других развојних партнера, а која је истоврсна као подршка за коју се пријављују у оквиру овог јавног позива. |

Поред директне подршке у раду са корисничким ЛС, у обухват компоненте 3 Програма EU Exchange 6 улазе и активности хоризонталне подршке намењене подизању капацитета свих ЛС за бољу примену система интерне финансијске контроле, независно од подршке изабраним ЛС (по конкурсном принципу). У том смислу, предвиђена је и интензивнија размена искустава градова и општина у погледу увођења и функционисања ФУК и ИР и то кроз функционисање СКГО мрежа за ИР и за локалне финансије, кроз организовање регионалних peer-to-peer радионица, док се подизање свести о управљачкој одговорности обавља и кроз функционисање надлежних Одбора и Председништва СКГО. Подршка се непосредно координира са ЦЈХ али и другим пројектима/активностима подршке за ЛС у домену ИФКЈ.

# ЈАВНИ ПОЗИВ ЗА ЛОКАЛНЕ САМОУПРАВЕ И ВРСТЕ ПОДРШКЕ

Овај јавни позив, који је оглашен 08. фебруара 2023. године, обухвата два конкурса за две области, за избор корисничких ЛС којима ће у оквиру Програма EU Exchange 6 бити додељена подршка, како следи:

1. КОНКУРС за пружање стручне подршке ЛС за успостављање/унапређење система финансијског управљања и контроле – предвиђен избор 5 корисничких ЛС;
2. КОНКУРС за пружање стручне подршке ЛС за успостављање/унапређење функције интерне ревизије - предвиђен избор 5 корисничких ЛС;

Једна локална самоуправа може конкурисати за оба вида подршке у исто време, а у зависности од резултата евалуације може бити изабрана за један или оба вида подршке за које се пријављује.

Планирано трајање реализације техничке подршке у ЛС је оквирно 12 месеци.

## 2.1. Стручна подршка ЛС за увођење односно унапређење система финансијског управљања и контроле (ФУК)

У зависности од статуса система ФУК код појединачне корисничке ЛС изабране у оквиру овог конкурса – односно да ли ЛС тек треба да ради на увођењу система ФУК или је већ успоставила ФУК у неком обиму који захтева даља унапређења - директна стручна подршка треба да омогући управо постизање жељеног резултата. Пружање подршке организује се на начин прилагођен околностима корисничке ЛС (исказаним потребама, очекивањима, организационом и документационом оквиру у односу на ФУК) које се детаљно сагледавају, ажурирају у односу на пресек стања представљен кроз достављену конкурсну документацију и усаглашавају са ЛС као иницијални корак. Како је наведено, ЗоБС прописује да сви КЈС успостављају ФУК, прописује обухват и начин организовања, наглашава примарну одговорност руководиоца КЈС у том смислу, и обавезу годишњег извештавања о адекватности и функционисању система ФУК. Успостављање, функционисање и извештавање о ФУК детаљније су прописани Правилником о ФУК, а у Консолидованим годишњим извештајима о стању ИФКЈ, додатно се конкретизују очекивања у том смислу. Прецизира се наиме, да се систем ФУК састоји од организационог успостављања, спровођења и развоја, а на основу плана активности који доноси КЈС. При томе, управо годишње извештавање/годишњи извештај о стању система ФУК, са припадајућом Изјавом о интерним контролама који се доставља ЦЈХ и акционим планом за унапређење идентификованих слабости - представљају кључни корак у даљем развоју система ФУК једне организације.

Тренутна поставка система (прописа и извештајног система) јесте таква да сваки корисник јавних средстава (КЈС) којем је у трезорском систему додељен јединствени петоцифрени број КЈС (ЈБ КЈС), има обавезу увођења ФУК и извештавања о истом. Дакле сваки ДБК, ИБК, и други КЈС на нивоу ЛС (на централном нивоу такође). Основно усмерење за ЛС треба да буде да систем ФУК успоставе приоритетно на нивоу градске/општинске управе, затим код осталих органа, као и да се истовремено подстиче успостављање ФУК код ИБК и других КЈС – који запошљавају више лица, имају комплексније пословне процесе и одговорни су за значајнији обим финансијских средстава. Органи ЛС на нивоу градова имају посебну одговорност у успостављању и развоју система ФУК, и посматрају се као приоритетни КЈС, а имајући у виду њихове буџете и укупне капацитете, односно шири значај и општи утицај на токове у Републици. У случају градова, очекује се и да иницирају и пруже конкретну подршку у процесу развоја система ФУК у ИБК из своје надлежности.

Наведени аспекти, као и сагледавање (не)постојања кључних докумената у оквиру система ФУК, (не)искустава као и уочених слабости и/или препрека за ефективно функционисање система ФУК – јесу полазна основа за прилагођавање и пружање подршке у оквиру Програма EU Exchange 6 по овом конкурсу. У том смислу, предефинисање свих сегмената стручне подршке није могуће на уопштен начин који би био применљив на све заинтересоване ЛС. Ипак, сходно регулаторном оквиру, инструктивним материјалима, моделима и извештајима ЦЈХ, могу се претпоставити кључне потребе ЛС и, у односу на њих, дати главни елементи планиране подршке, како следи:

* Иницијално сагледавање фактичког стања на терену, у интеракцији са надлежним руководиоцима и запосленима у ЛС, и конкретно дефинисање заједничких активности по редоследу приоритета за пружање подршке у увођењу/унапређењу система ФУК;
* Радионица са учесницима из ширег састава локалне администрације за разматрање организационог успостављања/поставке ФУК у корисничкој ЛС (више, средње руководство и линијски руководиоци, и уколико су именовани - чланови радне групе за ФУК, руководилац и координатор за ФУК). У зависности од статуса и у складу са постигнутим договорима, по потреби, подршка за израду/ажурирање аката о образовању структуре/именовању лица у смислу организационе поставке ФУК у ЛС;
* Подршка за израду/ажурирање акционог плана (АП) за успостављање, одржавање и редовно ажурирање система ФУК у корисничкој ЛС (инструктажа о приступу и подршка за рад на АП по угледу на модел/формат предвиђен у Приручнику за ФУК);
* Подршка за израду/ажурирање/ревидирање Листе пословних процеса – сагледавање обухвата пословних процеса, њихових циљева, припадајућих активности и одговарајућих процедура (инструктажа о приступу и подршка за рад на Листи по угледу на образац/формат предвиђен у Приручнику за ФУК);
* Подршка за израду/ажурирање/ревидирање (описа) мапа за дефинисане пословне процесе (инструктажа о приступу и подршка за рад на мапама пословних процеса по угледу на образац/формат предвиђен у Приручнику за ФУК);
* Подршка за израду/ажурирање/ревидирање процедура предвиђених по пословном процесу (за опредељене приоритетне пословне процесе) и за израду дијаграма тока процедура (инструктажа о приступу и подршка за рад на опису процедура по угледу на обрасце/формате предвиђене у Приручнику за ФУК);
* Подршка за израду/ажурирање/ревидирање регистра ризика у односу на дефинисане пословне процесе и њихове циљеве (инструктажа о приступу и подршка за рад на регистру ризика по угледу на обрасце/формате предвиђене у Приручнику за ФУК);
* Подршка за сагледавање стратешких ризика у систему ФУК корисничке ЛС (на бази регистра ризика и стратешких циљева ЛС) и за израду/ажурирање/ревидирање Стратегије управљања ризицима (у складу са моделом Стратегије); у зависности од статуса ЛС, инструктажа и подршка за извештавање о ризицима;
* Подршка за припрему годишњег извештаја о адекватности и функционисању система ФУК (за 2023. годину) у складу са обрасцем/упитником који објављује ЦЈХ и/или инструктажа за попуњавање; подршка за представљање нацрта извештаја градоначелнику/председника општине и обављање непосредног саветовања о значају и интерпретацији извештаја пре подношења финалне верзије ЦЈХ;
* Са учесницима из ширег састава локалне администрације, завршна рекапитулација израђених докумената и предузетих процеса за успостављање/унапређење система ФУК у корисничкој ЛС, као и препорука/инструкција за наставак процеса, за даљи развој система ФУК и годишње ажурирање АП и пратећих докумената;
* Континуирана координација процеса и стручне подршке у увођењу односно унапређењу функције ИР, посредством СКГО у непосредном раду са корисничком ЛС.

## 2.2. Стручна подршка ЛС за увођење односно унапређење функције интерне ревизије (ИР)

У зависности од статуса функције ИР код појединачне корисничке ЛС изабране у оквиру овог конкурса – односно да ли се ЛС налази у припремној фази и разматрању могућности и предуслова за успостављање функције ИР или је већ успоставила ИР у неком обиму који захтева даља унапређења - директна стручна подршка треба да омогући управо постизање жељеног резултата. Пружање подршке организује се на начин прилагођен околностима корисничке ЛС (исказаним потребама, очекивањима, односно статусу кадрова опредељених за послове ИР и пратећег документационог оквира) које се детаљно сагледавају, ажурирају у односу на пресек стања представљен кроз достављену конкурсну документацију и усаглашавају са ЛС као иницијални корак. Како је наведено, ЗоБС прописује да сви КЈС треба да успоставе функцију ИР, прописује њену организациону и функционалну независност, непосредну одговорност руководиоцу КЈС (тј., у случају ЛС - градоначелнику/председнику општине) и обавезу годишњег извештавања о функционисању система ИР. Успостављање и организација ИР детаљније су прописани Правилником о ИР, који, поред осталог, уређује могуће начине успостављања ИР (посебно члан 3. Правилника), потенцира успостављање посебне јединице за ИР, прописује њену обавезност у случају градова и свих КЈС који имају више од 250 запослених, изузетно дозвољава могућност обављања послова ИР од стране инокосног интерног ревизора, итд. Са практичног становишта, од посебног је значаја сагледавање да ли је ИР само нормативно успостављена (кроз акт о систематизацији радних места), да ли је у случају испуњености нормативног предуслова извршено и фактичко попуњавање радних места интерних ревизора, као и да ли је ИР функционална (по критеријуму да је у извештајном/годишњем периоду израдила најмање један ревизорски извештај). Ови аспекти, као и сагледавање (не)постојања кључних докумената за функцију ИР, (не)искустава као и уочених слабости и/или препрека за ефективно вршење функције ИР у оцењивању система ФУК (било кроз пружање услуга уверавања или пружања саветодавних услуга) – јесу полазна основа за прилагођавање и пружање подршке у оквиру Програма EU Exchange 6 по овом конкурсу. У том смислу, предефинисање свих сегмената стручне подршке није могуће на уопштен начин који би био применљив на све заинтересоване ЛС. Ипак, сходно регулаторном оквиру, инструктивним материјалима, моделима и извештајима ЦЈХ, могу се претпоставити кључне потребе ЛС и, у односу на њих, дати главни елементи планиране подршке, како следи:

* Иницијално сагледавање фактичког стања на терену, у интеракцији са надлежним руководиоцима и запосленима у ЛС планираним/опредељеним за обављање послова ИР, и конкретно дефинисање заједничких активности по редоследу приоритета за пружање подршке у увођењу/унапређењу ИР;
* Подршка у изради кључних докумената за успостављање функције ИР, односно ажурирање у складу са потребама за унапређењима ових докумената уколико већ постоје у ЛС; инструктажа за њихову примену кроз интерпретацију садржине докумената како би се учврстило разумевање од стране лица на која се односе и која треба да их примењују. Обухват докумената чине посебно:
  + Етички кодекс (примењује се на сваког интерног ревизора појединачно, као и на службу/јединицу интерне ревизије)
  + Повеља ИР (интерни акт у којем се наводе сврха, овлашћења и одговорности ИР)
  + Планови сходно којима се обавља ИР (стратешки план за трогодишњи период којим се утврђују стратешки циљеви и процењују ризици ИР; годишњи план, и бар један план појединачне ревизије);
* У складу са статусом корисничке ЛС, симулација или саветодавна подршка при спровођењу једне интерне ревизије предвиђене годишњим планом;
* У складу са статусом корисничке ЛС, подршка за израду једног ревизорског извештаја о спроведеној појединачној ревизији или инструктажа за израду и унапређење квалитета извештаја на бази примера;
* У складу са могућностима и приоритетом потребе корисничке ЛС, подршка руководиоцу ИР за израду програма за оцену квалитета рада јединице за ИР (сходно моделу препорученом од стране ЦЈХ);
* Подршка за припрему годишњег извештаја о раду ИР (за 2023. годину) у складу са обрасцем/упитником који објављује ЦЈХ и/или инструктажа за попуњавање; подршка за представљање нацрта извештаја градоначелнику/председника општине и обављање непосредног саветовања о значају и интерпретацији извештаја пре подношења финалне верзије ЦЈХ;
* Ради разумевања сврсисходности ИР, процеса ИР из визуре субјекта ревизије, поступања по препорукама из извештаја ИР, предузимања активности за извршење препорука (обавеза припреме плана активности за извршење препорука и извештаја који се доставља ревизорском тиму) – радионица са ширим колективом, различитим организационим јединицама ЛС које могу бити субјекти ревизије (уз обавезно учешће руководилаца);
* У складу са могућностима и приоритетом потребе корисничке ЛС, подршка интерним ревизорима за проширивање знања о техникама комуникације и практичан рад на усвајању ових вештина;
* Континуирана координација процеса и стручне подршке у увођењу односно унапређењу функције ИР, посредством СКГО у непосредном раду са корисничком ЛС.

# ПРАВИЛА КОНКУРСА

У наставку Смерница појашњавају се правила за подношење пријава, селекцију ЛС и реализацију стручне подршке, а у сагласности са активностима предвиђеним у оквиру Програма EU Exchange 6.

## 3.1. Критеријуми за конкурисање

Да би остварио право на подршку у оквиру конкурса, подносилац пријаве мора кумулативно да испуни следеће критеријуме:

* да буде град, општина или градска општина са територије Републике Србије;
* да у тренутку конкурисања није корисник подршке додељене из средстава ЕУ, других развојних партнера, односно других међународних и националних ентитета – која је истоврсна као подршка за коју се пријављује у оквиру овог јавног позива.

Остали критеријуми за конкурисање:

- У складу са својим потребама и приоритетима, локалне самоуправе могу поднети пријаве за један или оба конкурса који су обухваћени овим позивом; ЛС која конкурише за оба вида подршке, у зависности од резултата евалуације може бити изабрана за један или оба вида подршке;

- Подносиоци пријава неће моћи да учествују на овим конкурсима или ће бити одбијени за пружање подршке, уколико за време трајања конкурса покушају да добију поверљиве информације или утичу на представнике управљачких и имплементационих институција Програма EU Exchange 6.

Могућности за постављање додатних питања и тражења појашњења у вези са конкурсима дата су у тачки 3.5 ових смерница.

## 3.2. Како конкурисати и процедуре које треба испоштовати

За два конкурса који су предмет овог позива важи да се третирају као **засебни конкурси за које се подносе засебне пријаве**.

**Конкурсна документација**

**I.** **За стручну подршку у увођењу односно унапређењу система ФУК:**

**1) Попуњен и потписан Образац за пријаву**: неопходно је доставити три копије обрасца за пријаву. Потребно је да градоначелник/председник општине или начелник градске/општинске управе потпише образац за пријаву. Образац за пријаву по овом конкурсу дат је у посебном Прилогу, и то:

* Прилог 2.1. Образац за пријаву ЛС за подршку у увођењу односно унапређењу система ФУК.

**2) Изјаву о спремности за коришћење подршке у оквиру Програма EU Exchange 6, коју је потписао градоначелник/председник општине** (оригинал документа). Ова изјава доставља се у форми која је дата у посебном Прилогу и то:

* Прилог 3.1. Изјава о спремности за коришћење подршке у оквиру Програма ЕУ EU Exchange 6 у увођењу односно унапређењу система ФУК.

**3) Носач података УСБ са пратећом документацијом, која је наведена у одељку 4.1. ових смерница.** Пратећа документа, којима потврђујете наводе из Обрасца за пријаву, се достављају у електронском формату на носачу података УСБ-у

**II. За стручну подршку у увођењу односно унапређењу функције ИР:**

**1) Попуњен и потписан Образац за пријаву:** неопходно је доставити три копије обрасца за пријаву. Потребно је да градоначелник/председник општине потпише образац за пријаву. Образац за пријаву по овом конкурсу дат је у посебном Прилогу, и то:

* Прилог 2.2. Образац за пријаву ЛС за подршку у увођењу односно унапређењу функције ИР.

**2) Изјаву о спремности за коришћење подршке у оквиру Програма EU Exchange 6, коју је потписао градоначелник/председник општине** (оригинал документа). Ова изјава доставља се у форми која је дата у посебном Прилогу и то:

* Прилог 3.2. Изјава о спремности за коришћење подршке у оквиру Програма ЕУ EU Exchange 6у увођењу односно унапређењу функције ИР.

**3) Носач података УСБ са пратећом документацијом, која је наведена у одељку 4.2. ових смерница.** Пратећа документа, којима потврђујете наводе из Обрасца за пријаву, се достављају у електронском формату на носачу података УСБ-у

ДОДАТНЕ НАПОМЕНЕ У ВЕЗИ СА КОНКУРСНОМ ДОКУМЕНТАЦИЈОМ:

* Конкурсна документација доступна је на ћириличном и латиничном писму, и приликом конкурисања се можете определити за конкурсну документацију на једном или другом писму.
* Подносиоци пријава морају се придржавати задатих материјала који чине конкурсну документацију.
* Пријава мора бити попуњена на рачунару и на српском језику. Обрасци попуњени руком неће бити разматрани.
* Молимо Вас да Образац за пријаву попуните пажљиво и што јасније како би се могао адекватно оценити.

## 3.3. Где и како послати конкурсну документацију?

Пријаве је потребно доставити на доле наведену адресу, у запечаћеној коверти (препоручена пошиљка, преко приватне курирске службе или се доставља лично). У случају личне доставе, достављачу ће бити уручена потписана и датирана потврда о пријему пошиљке.

Поштанска адреса, адреса за лично достављање или путем приватне курирске службе:

СТАЛНА КОНФЕРЕНЦИЈА ГРАДОВА И ОПШТИНА – САВЕЗ ГРАДОВА И ОПШТИНА СРБИЈЕ (СКГО)

Програм EU EXCHANGE 6,

Македонска 22/VIII,

11000 БЕОГРАД

Република Србија

Пријаве које су достављене другим путем (нпр. факсом или електронском поштом), као и пријаве које су достављене на другу адресу, неће бити разматране.

Уколико Ваша локална самоуправа конкурише за два различита конкурса по овом позиву, потребно је да на описани начин достави засебну конкурсну документацију за сваки од конкурса.

У зависности од конкурса за који се подноси пријава, на коверти мора бити назначено следеће:

- “Пријава на конкурс за стручну подршку у увођењу односно унапређењу система финансијског управљања и контроле у оквиру Програма EU Exchange 6”, пун назив и адреса подносиоца пријаве, као и текст “Не отварати пре званичног отварања пријава”;

- “Пријава на конкурс за стручну подршку у увођењу односно унапређењу интерне ревизије у оквиру Програма EU Exchange 6”, пун назив и адреса подносиоца пријаве, као и текст “Не отварати пре званичног отварања пријава”;

а у сваком случају, на полеђини коверте треба навести назив града/општине, име, функцију и број телефона контакт особе.

## 3.4. Рок за достављање пријаве

Рок за достављање пријаве је 10. март 2023. године, што се потврђује потврдом о датуму отпреме пошиљке или поштанским жигом. У случају личне доставе, рок за доставу је 16:00 часова по локалном времену, о чему се издаје потписана и датирана потврда. Пријава достављена након предвиђеног рока се неће узимати у разматрање.

## 3.5. Додатне информације

Током трајања Позива планиран је онлајн информативни састанак 27.02.2023. године са почетком у 10:00 часова, током којег ће услови пријављивања на конкурсе за две врсте подршке (ФУК/ИР) бити детаљније представљени. Учешће на онлајн информативном састанку се остварује посредством приступног линка: <https://rb.gy/jyswwb>

За додатне информације заинтересовани подносиоци могу се обратити СКГО - координаторки Компоненте 3 Програма Бојани Гашић Праштало, сваког радног дана у периоду трајања конкурса путем телефона 064 870 3386 као и електронском поштом на: [bojana.prastalo@skgo.org](mailto:bojana.prastalo@skgo.org)

За питања од општег значаја за процес конкурисања упућена до 07. марта 2023. године – СКГО ће објављивати одговоре на интернет страници СКГО у секцији „Конкурси“.

## 3.6. Процес евалуације и селекције пријава

Пријаве прегледа и оцењује **Комисија за евалуацију и рангирање пријава**. Посебна Комисија ће бити формирана за сваки од два конкурса и сачињаваће их представници управљачких и имплементационих институција Програма. Све пријаве које су доставили подносиоци оцењиваће се у складу са следећим корацима и критеријумима:

**КОРАК 1:** Отварање и административна провера

У оквиру овог корака провераваће се:

* Поштовање рока за подношење пријаве. Уколико рок није испоштован, пријава ће бити одбачена;
* Да ли су испуњени критеријуми за конкурисање наведени у одељку 3.1. ових смерница – у случају да критеријуми нису задовољени, пријава ће бити одбачена по овом основу;
* Да ли пријава садржи потпуну конкурсну документацију у складу са захтевима који су наведени у одељку 3.2. и одељку 4. ових смерница. У случају да пријава не садржи све захтеване материјале који чине конкурсну документацију, биће одбачена.

**КОРАК 2:** Техничка евалуација пријава

Пријаве које прођу административну проверу биће оцењене од стране Комисије за евалуацију и рангирање пријава на основу информација које су наведене у обрасцу за пријаву.

Техничка оцена пријава ће бити извршена на основу критеријума за оцењивање датим у табели за оцену за сваки од конкурса.

**I.**Табела за оцену за **конкурс за стручну подршку у увођењу односно унапређењу система ФУК:**

Референце у табели на одељке пријавног обрасца који се бодује, односе се на Образац за пријаву ЛС за подршку у домену ФУК - Прилог 2.1.

*Напомена: Молимо Вас да имате у виду да је у складу са Обрасцем за пријаву већина питања формулисана тако да се подносилац пријаве изјашњава за једну од опција одговора по питању, у складу са пресеком стања конкретне ЛС и пружа пратеће образложење за ту опцију (постојање или непостојање докумената, пракси у погледу система ФУК и сл.). Код тих питања, максимални бодови су једнако пројектовани за било коју опцију одговора да би се осигурао фер третман подносилаца пријава и оцењивање се заснива на комплетности и квалитету образложења за одабрану опцију.*

| Критеријуми за оцењивање | Максималан број бодова | Релевантни одељци у Обрасцу за пријаву |
| --- | --- | --- |
| **КАДРОВСКИ КАПАЦИТЕТИ ПОДНОСИОЦА ПРИЈАВЕ** | **20** | **1.** |
| Пружене информације о укупном и планираном броју запослених у ЛС - *комплетност наведених информација* | 4 | 1.1. |
| Пружене информације о начину организовања управе ЛС - *комплетност наведених информација* | 5 | 1.2. |
| Пружене информације о (не)постојању функције/покривености ИР у ЛС - *комплетност наведених информација и пратећа објашњења* | 5 | 1.3. |
| Пружене информације о (не)постојању организационих елемената/структура, именовања/задужења лица/тела за ФУК - *комплетност наведених информација и пратећа објашњења* | 6 | 1.4. |
| **СТАТУС СИСТЕМА ФУК У ЛС И ПОТРЕБА ЗА ПОДРШКОМ** | **70** | **2.** |
| Дато изјашњење у погледу очекиване подршке (за увођење или за унапређење система ФУК) и пратеће образложење уз одабрану опцију - *комплетност и квалитет одговора* | 9 | 2.1. |
| Пружене информације о (не)постојању развојне визије и приоритетних/стратешких циљева у ЛС и пратећа образложења - *комплетност и квалитет одговора* | 7 | 2.2. |
| Пружене информације о повезивању планских и буџетских процеса у ЛС кроз примену програмског буџетирања и пратећа образложења - *статус примене, комплетност и квалитет одговора* | 6 | 2.3. |
| Пружене информације о (не)постојању акционог плана (другог упоредивог документа) за потребе успостављања, развоја, ажурирања ФУК у ЛС и пратећа образложења - *комплетност и квалитет одговора* | 8 | 2.4. |
| Пружене информације о (не)постојању документације која се односи на пословне процесе и процедуре за потребе ФУК у ЛС и пратећа образложења - *комплетност и квалитет одговора* | 10 | 2.5. |
| Пружене информације о (не)постојању докумената који се односе на управљање ризицима у контексту ФУК и пратећа образложења - *комплетност и квалитет одговора* | 10 | 2.6. |
| Пружене информације о (не)израђивању/подношењу годишњег извештаја о систему ФУК ка ЦЈХ и пратећа образложења - *комплетност и квалитет одговора* | 10 | 2.7. |
| Дат резиме главних очекивања од стручне подршке за увођење/унапређење система ФУК, допунских информација и образложења – *комплетност и квалитет одговора* | 10 | 2.8. |
| **ПРЕТХОДНО ИСКУСТВО СА СТРУЧНОМ ПОДРШКОМ И СПРЕМНОСТ ЗА ПРИХВАТАЊЕ ПОДРШКЕ У ОКВИРУ ПРОГРАМА EU EXCHANGE 6** | **10** | **3.** |
| Пружене информације о евентуалној претходној подршци ЛС за увођење/унапређење система ФУК | 1 | 3.1. |
| Спремност за укључивање руководства ЛС у реализацију подршке | 3 | 3.2.1. |
| Спремност за укључивање осталих релевантних запослених у локалној администрацији у реализацију подршке | 3 | 3.2.2. |
| Постојање техничких услова за ефективну реализацију стручне подршке | 3 | 3.2.3. |
| **Укупан максималан број бодова** | **100** | |
| **Допунски критеријуми за оцењивање:** у специфичној ситуацији, уколико након оцењивања по наведеним критеријумима Комисија констатује да две (или више) ЛС имају исти број бодова:  - предност у одабиру ће бити дата оној ЛС која претходно није била корисница неког вида стручне подршке у вези са функцијом интерне ревизије;  - уколико су две или више ЛС изједначене и по претходно наведеном критеријуму, предност у одабиру ће бити дата оној ЛС која има номинално већи обим буџета (сходно последњој доступној Одлуци о завршном рачуну ЛС)  - уколико су две (или више) ЛС евентуално изједначене и по претходном критеријуму, предност ће бити дата ЛС која по својој географској позицији доприноси бољој територијалној распоређености подршке у оквиру овог конкурса. | | |

**II.**Табела за оцену за **конкурс за стручну подршку у увођењу односно унапређењу функције ИР:**

Референце у табели на одељке пријавног обрасца који се бодује, односе се на Образац за пријаву ЛС за подршку у домену ИР - Прилог 2.2

*Напомена: Молимо Вас да имате у виду да је у складу са Обрасцем за пријаву већина питања формулисана тако да се подносилац пријаве изјашњава за једну од опција одговора по питању, у складу са пресеком стања конкретне ЛС и пружа пратеће образложење за ту опцију (постојање или непостојање конкретног документа, праксе у погледу функције ИР и сл.). Код тих питања, максимални бодови су једнако пројектовани за било коју опцију одговора да би се осигурао фер третман подносилаца пријава и оцењивање се заснива на комплетности и квалитету образложења за одабрану опцију.*

| Критеријуми за оцењивање | Максималан број бодова | Релевантни одељци у Обрасцу за пријаву |
| --- | --- | --- |
| **КАДРОВСКИ КАПАЦИТЕТИ ПОДНОСИОЦА ПРИЈАВЕ** | **25** | **1.** |
| Пружене информације о укупном и планираном броју запослених у ЛС - *комплетност наведених информација* | 4 | 1.1. |
| (не)постојање систематизованих радних места за послове ИР у оквиру акта ЛС о организацији и систематизацији радних места | 5 | 1.2. |
| Пружена информација о начину на који су систематизована радна места за послове ИР у ЛС - *комплетност наведених информација* | 1 | 1.2.1. |
| Пружене информације о укупном броју предвиђених и попуњених радних места за послове ИР - *комплетност наведених информација и обим одступања од оптималне попуњености радних места (веће одступање носи мањи број бодова)* | 10 | 1.2.2. |
| Пружене информације о статусу интерних ревизора у ЛС у погледу звања овлашћеног ИР и/или у односу на обуку за стицање сертификата – *комплетност наведених информација* | 5 | 1.2.3. |
| За ЛС које немају систематизована радна места за послове ИР: Пружене информације о евентуално другом начину обављања ИР у ЛС (нпр., на основу Споразума са другом ЛС која има јединицу за ИР, ангажовањем лица по уговору и сл.) – *комплетност наведених информација* | (5)[[11]](#footnote-12) | 1.2.4. |
| **СТАТУС ФУНКЦИЈЕ ИР У ЛС И ПОТРЕБА ЗА ПОДРШКОМ** | **65** | **2.** |
| Дато изјашњење у погледу очекиване подршке (за увођење или за унапређење функције ИР) и пратеће образложење уз одабрану опцију - *комплетност и квалитет одговора* | 9 | 2.1. |
| Пружене информације о (не)постојању Етичког кодекса ИР у ЛС и пратећа образложења - *комплетност и квалитет одговора* | 6 | 2.2. |
| Пружене информације о (не)постојању Повеље ИР у ЛС и пратећа образложења - *комплетност и квалитет одговора* | 6 | 2.3. |
| Пружене информације о (не)постојању трогодишњег Стратешког плана ИР и пратећа образложења - *комплетност и квалитет одговора* | 8 | 2.4. |
| Пружене информације о (не)постојању годишњег плана ИР и пратећа образложења - *комплетност и квалитет одговора* | 8 | 2.5. |
| Пружене информације о (не)спровођењу услуга уверавања и саветовања ИР и пратећа образложења *- комплетност и квалитет одговора* | 9 | 2.6. |
| Пружене информације о (не)израђивању/подношењу годишњег извештаја о раду ИР ка ЦЈХ и пратећа образложења - *комплетност и квалитет одговора* | 9 | 2.7. |
| Дат резиме главних очекивања од стручне подршке за увођење/унапређење функције ИР, допунских информација и образложења – *комплетност и квалитет одговора* | 10 | 2.8. |
| **ПРЕТХОДНО ИСКУСТВО СА СТРУЧНОМ ПОДРШКОМ И СПРЕМНОСТ ЗА ПРИХВАТАЊЕ ПОДРШКЕ У ОКВИРУ ПРОГРАМА EU EXCHANGE 6** | **10** | **3.** |
| Пружене информације о евентуалној претходној подршци ЛС за увођење/унапређење функције ИР | 1 | 3.1. |
| Спремност за укључивање руководства ЛС у реализацију подршке | 3 | 3.2.1. |
| Спремност за укључивање осталих релевантних запослених у локалној администрацији у реализацију подршке | 3 | 3.2.2. |
| Постојање техничких услова за ефективну реализацију стручне подршке | 3 | 3.2.3. |
| **Укупан максималан број бодова** | **100** | |
| **Допунски критеријуми за оцењивање:** у специфичној ситуацији, уколико након оцењивања по наведеним критеријумима Комисија констатује да две (или више) ЛС имају исти број бодова:  - предност у одабиру ће бити дата оној ЛС која претходно није била корисница неког вида стручне подршке у вези са функцијом интерне ревизије;  - уколико су две или више ЛС изједначене и по претходно наведеном критеријуму, предност у одабиру ће бити дата оној ЛС која има већи укупан број запослених  - уколико су две (или више) ЛС евентуално изједначене и по претходном критеријуму, предност ће бити дата ЛС која по својој географској позицији доприноси бољој територијалној распоређености подршке у оквиру овог конкурса. | | |

**Комуникација са подносиоцима пријава током процеса оцењивања** пријава – Надлежна Комисија ће евентуалне захтеве за додатним објашњењима у току процеса оцењивања подносиоцима пријава упућивати путем електронске поште.

**КОРАК 3:** Одабир локалних самоуправа и закључивање споразума о сарадњи

Комисија надлежна за сваки од конкурса ће након техничке евалуације, анализирати и потврдити коначну ранг листу ЛС предложених за конкретну подршку.

У зависности од интересовања и квалитета пријава, и конкретних пресека стања по сваком од конкурса у оквиру овог позива, надлежне комисије задржавају право да за сваки вид подршке које су премет овог позива предложе Надзорном одбору Програма већи или мањи број ЛС за коначан одабир.

Сви подносиоци пријава, било да су одабрани или не, ће писаним путем, након одлуке Надзорног одбора Програма бити обавештени о исходу конкурса.

Оквирни период завршетка процеса одабира у оквиру овог позива је до 20.априла 2023. године.

Након одлуке о одобравању подршке, одабраној ЛС ће бити понуђено да са СКГО потпише Споразум о сарадњи, који ће представљати правни основ за реализацију подршке.

## 3.7. Оквирни календар

|  |  |
| --- | --- |
| **Датум** | **Активност** |
| 08. фебруар 2023. године | Расписивање конкурса |
| 27. фебруар 2023. године | Онлајн информативни састанак током којег ће бити детаљније представљени услови пријављивања на конкурсе за две врсте подршке (ФУК/ИР) |
| 07. март 2023. године | Рок за постављање питања о пријави за подршку за које ће СКГО објављивати одговоре на интернет страници |
| 10. март 2023. године | **Крајњи рок за подношење пријава** |
| 13. март -20. март 2023.године | Административна провера испуњености критеријума за конкурисање |
| 21. март – 18. април 2023. године | **Техничка евалуација поднетих пријава и рангирање ЛС** – Пријаве се детаљно анализирају и рангирају у складу са унапред усаглашеним системом бодовања, у складу са процедурама објашњеним у одељку 3.6 ових смерница. |
| 20. април 2023. године | **Информисање локалних самоуправа о резултатима конкурса** – Подносиоци пријава који су учествовали на конкурсу биће обавештени о резултатима конкурса писаним путем. |

# ЛИСТА ОБАВЕЗНИХ ПРАТЕЋИХ ДОКУМЕНАТА КОЈА СЕ ДОСТАВЉАЈУ НА НОСАЧУ ПОДАТАКА УСБ-У

У оквиру овог одељка Смерница, наведена су сва обавезна пратећа документа која је неопходно доставити на носачу података УСБ-у, прописаном процедуром у предвиђеним роковима и у формату наведеном у одељку 3. ових смерница, како би пријава испунила техничке критеријуме за конкурисање и била разматрана.

**4.1. Листа обавезних пратећих докумената у оквиру пријаве за подршку у успостављању/унапређењу система ФУК:**

**Списак пратећих докумената које је неопходно приложити на носачу података УСБ-у** у електронском формату:

1) **Попуњен Образац за пријаву ЛС за стручну подршку у успостављању/унапређењу система ФУК (Прилог 2.1) у Word формату**;

2) Уколико сте се у оквиру питања 1.4 изјаснили да постоји **неки организациони формат** **за ФУК** (именован руководилац за ФУК, и/или чланови радне групе, и/или координатор за ФУК и др.), **прилажете акт (нпр. решење) о именовању** или други документ којим се потврђују наведене улоге руководилаца/запослених у Вашој ЛС;

3) Уколико сте се у оквиру питања 2.6 изјаснили да је усвојена **Стратегија управљања ризицима**, прилажете скенирани оригинал документа.

**4.2.** **Листа обавезних пратећих докумената у оквиру пријаве за подршку у успостављању/унапређењу функције ИР:**

**Списак пратећих докумената које је неопходно приложити на носачу података УСБ-у** у електронском формату:

1) **Попуњен Образац за пријаву ЛС за стручну подршку у успостављању/унапређењу функције ИР (Прилог 2.2) у Word формату**;

2) Уколико сте се у оквиру питања 2.1. изјаснили да се пријављујете за подршку **за унапређење функције ИР**, прилажете скенирани **акт (одлуку, изјаву и сл.) који се односи на успостављање ИР** (успостављање јединице за ИР, именовање ревизора и сл.), или други документ којим се потврђује да је на неки начин успостављена ИР у Вашој ЛС (Споразум са другом ЛС и сл.);

3) Уколико сте се у оквиру питања 2.2. изјаснили да у Вашој ЛС постоји **Етички кодекс ИР**, прилажете скенирани оригинал документа;

4) Уколико сте се у оквиру питања 2.3. изјаснили да у Вашој ЛС постоји **Повеља ИР**, прилажете скенирани оригинал документа;

5) Уколико сте се у оквиру питања 2.4. изјаснили да у Вашој ЛС постоји **трогодишњи Стратешки план ИР**, прилажете на УСБ последњу/важећу верзију документа.

1. На нивоу општег циља, Програм EU Exchange 6 уклопљен је са општим циљем Програма за реформу система локалне самоуправе у Републици Србији за период од 2021. до 2025. године („Службени гласник РС“ бр. 73/2021, од 22.07.2021. године: <http://mduls.gov.rs/wp-content/uploads/Program-za-reformu-sistema-lokalne-samouprave-u-Republici-Srbiji-za-period-od-2021.-do-2025.-godine.docx?script=lat>), чијој реализацији треба да допринесе, а који је утврђен Стратегијом реформе јавне управе (СРЈУ) за период од 2021. до 2030. године („Службени гласник РС“, бр. 42/2021 и 9/2022-Одлука: <https://monitoring.mduls.gov.rs/downloadFile/?id=11085&type=doc>), као Посебан циљ 8. те стратегије. [↑](#footnote-ref-2)
2. Више информација о Програму доступно на: <http://www.skgo.org/projekti/detaljno/63/eu-exchange-6>. [↑](#footnote-ref-3)
3. Све формулације које су у тексту изражене у граматичком мушком роду, подразумевају природни мушки или женски род лица на која се могу односити. [↑](#footnote-ref-4)
4. У оквиру посебног циља IV ПРУЈФ: <https://www.mfin.gov.rs//upload/media/yrndWJ_60ec21463954b.pdf> [↑](#footnote-ref-5)
5. Кроз меру 2.4 у оквиру посебног циља 2 ПРЛС.

   Поред тога, ефективнијем систему ФУК тежи се и у оквиру мера (2.2.-2.3.) Програма унапређења управљања јавним политикама и регулаторном реформом за период 2021-2025: <https://rsjp.gov.rs/wp-content/uploads/Program_tekst_-sa-AP-PDF.pdf> Такође, у појмовном смислу, управљачка одговорност је предуслов за ИФКЈ, док се у пракси ова два појма суштински прожимају и позитивно утичу један на други. Унапређење институције управљачке одговорности интегрисано је као део СРЈУ 2021-2030 у оквиру стуба Одговорност и транспарентност (посебан циљ 6). [↑](#footnote-ref-6)
6. Правилник о заједничким критеријумима и стандардима за успостављање, функционисање и извештавање о систему финансијског управљања и контроле у јавном сектору ("Сл. гласник РС", бр. 89/2019): <https://www.paragraf.rs/propisi/pravilnik-zajednickim-kriterijumima-finansijskog-upravljanja-javnom-sektoru.html> [↑](#footnote-ref-7)
7. Правилник о заједничким критеријумима за организовање и стандардима и методолошким упутствима за поступање и извештавање интерне ревизије у јавном сектору ("Сл. гласник РС", бр. 99/2011 и 106/2013):<https://www.paragraf.rs/propisi/pravilnik-organizovanje-izvestavanje-revizije-javnom-sektoru.html> [↑](#footnote-ref-8)
8. Најскорији Извештај ЕК о напретку Србије објављен је октобра 2022. године: <https://www.mei.gov.rs/upload/documents/eu_dokumenta/godisnji_izvestaji_ek_o_napretku/Serbia_Report_2022_SR.pdf> [↑](#footnote-ref-9)
9. Најскорији Консолидовани годишњи извештај о стању ИФКЈ односи се на 2021. годину и доступан је од јула 2022. године: <https://www.mfin.gov.rs//upload/media/6jh9Z7_6336a07d4be6f.pdf> [↑](#footnote-ref-10)
10. Посебно база знања намењена наочито ЛС, успостављена у оквиру пројеката РЕЛОФ и РЕЛОФ2 „Реформа локалних финансија у Србији“ који су спроведени уз финансијску подршку Владе Швајцарске (СЕКО) у сарадњи са ЦЈХ: <https://www.lokalnefinansije.co.rs/baza-znanja.php> [↑](#footnote-ref-11)
11. На ово потпитање одговарају само ЛС које немају систематизована радна места за послове ИР и као такве не остварују бодове по претходним потпитањима која се односе на тај аспект. Стога максимално могући бодови (5) за одговор на ово потпитање не улазе у суму максималног броја бодова за одељак 1.2 [↑](#footnote-ref-12)